Viltis
Sunku mums būtų be vilties! 
Be jos skausme kas suramintų! 
Kas duotų širdžiai tiek ugnies? 
Kas ištvermę varge gamintų? 

Ji mums brangiausia dovana! 
Visur kaip angelas ji lydi! 
Ji mūs stiprybė, mūs drąsa! 
Pats pragaras mums jos pavydi! 

Be spindulio vilties šviesos 
Pavergtų sielos galią žemė; 
Mes nepažintumėm giedros, 
Ir būtų mūs darbai aptemę. 

Maironis
Eilėraščiai